Foto’s: Hier is ons nuwe Mej. SA!Shudufhadzo Musida (Foto: Mej SA) Shudufhadzo Musida (23) van Ha-Masia in Limpopo is Saterdagaand as die 62ste Mej. Suid-Afrika gekroon. Die kroningsgeleentheid het vir die eerste keer in die geskiedenis van die Mej. SA-kompetisie aanlyn plaasgevind. Dit is regstreeks van The Table Bay Hotel in Kaapstad uitgesaai. Thato Mosehle, Lebogang Mahlangu, Melissa Nayimuli, Natasha Joubert en Shudufhadzo Musida is as die top-vyf aangewys. Thato, Natasha en Shudufhandzo is hierna as die top-drie aangewys voor die kroon op Shudufhadzo se kop geplaas is. Thato is as eerste prinses en Natasha as tweede prinses aangewys. Mej. SA se top-drie sal vanjaar almal vir die eerste keer internasionaal deelneem. In die verlede het slegs die top-twee aan die Mej. Heelal- en Mej. Wêreld-kompetisies deelgeneem, maar vanjaar sal een van hulle ook aan die Mej. Supranasionaal-kompetisie deelneem. Sasha-Lee Olivier, wat as Mej. SA oorgeneem het nadat Zozibini Tunzi as Mej. Heelal aangewys is, het Shudufhadzo gekroon. Shudufhadzo het tydens haar vraag-en-antwoord-sessie klem gelê op die belangrikheid van geestesgesondheid. Shudufhadzo Musida word as Mej. SA 2020 gekroon (Foto: Skermskoot uit die regstreekse uitsending) “Ek wil die narratiewe wat daar tans oor geestesgesondheid is verander. Ons het ŉ kollektiewe verantwoordelikheid om die stigma van geestesgesondheid te verwyder en te wys hoe ons as ŉ samelewing geestesgesondheid sien. As Mej. SA sal ek ŉ verteenwoordiger wees van die skoonheid, veerkragtigheid en diversiteit wat ek in hierdie land sien,” het sy gesê. Indien Shudufhadzo later een van die internasionale kompetisies wen, of indien sy om een of ander rede nie haar verpligtinge kan nakom nie, sal Thato by haar oorneem. Behalwe vir die pragtige kroon ontvang Shudufhadzo ook R1 miljoen in kontant, sowel as pryse ter waarde van R2 miljoen. Shudufhadzo ontvang ook ŉ luukse gemeubeleerde woonstel in Sandton, Johannesburg én ŉ Mercedes Benz C200. Ander pryse sluit in skoene, klere, grimering, parfuum, velbehandelings, nael- en haarsorg. Thato ontvang as eerste prinses R250 000 in kontant en Natasha R100 000. Al 10 finaliste ontvang ook R25 000 in kontant.